Helle Sjelle (KF), 2010-03-16:
For os Konservative er beskæftigelse og selvforsørgelse nogle af de helt fundamentale værdier, som vi mener det danske samfund bør bygge på.
Disse værdier har det naturligvis sværere i dag på grund af krisen, og derfor hilser vi også lovforslaget fra beskæftigelsesministeren særdeles velkommen – et lovforslag, som indebærer en mere aktiv indsats for at få flere unge i uddannelse eller i arbejde.
For os er det nemlig vigtigt, at så få unge som muligt tabes på gulvet og går over til passiv offentlig forsørgelse.
Grundlaget for mangeårig selvforsørgelse bliver lagt i ungdommen.
Lovforslaget udmønter aftalen om flere unge i uddannelse og job, som regeringen indgik med DF, Socialdemokraterne og Det Radikale Venstre i november sidste år, og lovforslaget indeholder en række gode initiativer, som også andre har været inde på her i dag, og som har det tilfælles, at de er rettet mod unge, der hverken er under uddannelse eller i arbejde.
Det drejer sig med andre ord om den gruppe, der har størst sandsynlighed, størst risiko for at ende på permanent offentlig forsørgelse.
Jeg vil gerne fremhæve nogle af de mange gode initiativer, som lovforslaget indeholder.
Der er bl.a. en styrket indsats over for unge mellem 15 og 18 år, som hverken er under uddannelse eller i arbejde; kommunerne vil med lovforslaget få mulighed for at give netop den gruppe unge uddannelses- eller beskæftigelsesrettede tilbud.
Gruppen af unge under 18 år, der hverken er under uddannelse eller i arbejde, udgør i dag ca. 10.000 personer, og det er efter vores opfattelse alt, alt for mange.
For os er det afgørende, at kommunerne griber ind, før de unge fylder 18 år og kan få kontanthjælp.
At begynde sin voksentilværelse på offentlig forsørgelse er ikke et godt grundlag for en mangeårig selvforsørgelse.
I dag skal alle unge under 30 år have deres første tilbud efter 3 måneders ledighed; med lovforslaget vil det blive ændret til 4 uger for unge under 20 år.
Det er efter vores opfattelse afgørende, at så unge personer, der netop er blevet ledige, hurtigt hjælpes tilbage på arbejdsmarkedet, og derfor er vi glade for, at aktiveringen med lovforslaget således vil ske tidligere end i dag for de unge.
Sidst, men ikke mindst vil jeg fremhæve de forbedrede muligheder for mentorstøtte til unge under 30 år – noget, som lovforslaget også indeholder.
I dag kan unge få en mentor, når de er i fleksjob eller i helt almindelig beskæftigelse; med lovforslaget vil også unge, som søger hjælp hos et jobcenter, og som efterfølgende påbegynder en uddannelse, kunne få en mentor.
I Det Konservative Folkeparti er vi normalt ikke de store tilhængere af støttepædagoger her og der og alle vegne, men når det drejer sig om at få unge, der i en periode hverken har været under uddannelse eller i arbejde, til at gennemføre en uddannelse, mener vi, at en mentor har sin berettigelse.
Det vigtigste må være, at målet, nemlig så få unge som muligt på offentlig forsørgelse, bliver indfriet.
Samlet set mener vi altså, at det her lovforslag er et stort skridt i den rigtige retning.
Samtidig er lovforslaget endnu et eksempel på, at regeringen gør meget for at hjælpe unge, der hverken er under uddannelse eller i arbejde, til at komme i sving.
Og derfor støtter vi lovforslaget.